Հավելված 1

**ՀՀ կառավարության \_\_ թվականի  
\_\_\_\_\_\_-ի N \_\_\_\_-Ն որոշման**

**ՀԱՅԵՑԱԿԱՐԳ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՈՂԱՆՔԱՅԻՆ ԱՂԵՏԻ ԿԱՌԱՎԱՐՄԱՆ**

1. **ՆԵՐԱԾՈՒԹՅՈՒՆ**

1. Սողանքային աղետի կառավարումը երկարաժամկետ և բարդ գործընթաց է, որն առնչվում է քաղաքական, սոցիալական և տնտեսական գործունեության բոլոր ոլորտներին: Սողանքային աղետը ոչ միայն բացասաբար է ազդում քաղաքական, սոցիալական, տնտեսական զարգացման հեռանկարային ծրագրերի մշակման և իրագործման վրա, այլև խոչընդոտում է ՀՀ տարածքում գործող միջպետական և հանրապետական նշանակության տրանսպորտային և ինժեներական ենթակառուցվածքների անխափան շահագործմանը, ինչն այսօր ՀՀ տնտեսության զարգացման կարևորագույն և ռազմավարական առաջնային ուղղություններից է:
2. Սողանքային աղետները պատճառ են հանդիսանում բնակչության աղքատացմանն ու արտագաղթին, որոնց հետևանքով դատարկվում և քայքայվում են լեռնային և սահմանամերձ բնակավայրերը: Հանրապետությունում սողանքային աղետների դեմ հետևողական քաղաքականության վարման և համապատասխան ռազմավարության բացակայությունը նպաստել են մեծ տարածում ունեցող սողանքային երևույթների ակտիվացմանը և դրանց մեջ նորանոր տարածքների ընդգրկմանը: Սողանքային աղետի կառավարման համակարգի բացակայության պատճառով հանրապետության առավել վտանգավոր սողանքային տեղամասերում չեն կատարվել հիմնավոր և հետևողական համապատասխան հետազոտություններ և դիտարկումներ, ինչն անհնար է դարձրել արդյունավետ կանխարգելիչ միջոցառումների իրականացումը:
3. Սույն հայեցակարգի անհրաժեշտությունը պայմանավորված է այն հանգամանքով, որ, չնայած սողանքավտանգ տարածքներում անվտանգության ապահովման ուղղությամբ Հայաստանի Հանրապետության կառավարության իրականացրած միջոցառումներին, այդ ոլորտում վարվող քաղաքականությունը դեռևս կրում է պարբերական բնույթ, ինչի արդյունքում բնակչության և պետության անվտանգության ու շահերի պաշտպանության բնագավառում մի շարք կարևոր խնդիրներ դուրս են մնում ուշադրությունից, իսկ պատասխանատու մարմինների միջև լիազորությունների վերապահման հստակության և համալիր միջոցառումների ծրագիր-ժամանակացույցի բացակայությունը թույլ չի տալիս ապահովել սողանքային աղետներից պաշտպանության հիմնական խնդիրների լուծումը: Հիմք ընդունելով սողանքային աղետի կառավարման բնագավառում զարգացած երկրների փորձը` հայեցակարգը մշակվել է հատկացվող ֆինանսական միջոցների և ներգրավման ենթակա մասնագիտական ռեսուրսի կարողությունների (գործնական հետազոտությունների, լավագույն փորձի ուսումնասիրության, հիմնավորված եզրակացությունների, իրավիճակային վերլուծությունների ձեռքբերման, ռիսկերի բացահայտման) գնահատման հաշվառմամբ:
4. **ԾՐԱԳՐԻ ՆՊԱՏԱԿՆԵՐԸ ԵՎ ԹԻՐԱԽՆԵՐԸ**
5. Սողանքային աղետի կառավարման ծրագիրը հետապնդում է հետևյալ հիմնական նպատակները.
6. տարածքների, շենքերի և շինությունների, տարբեր նշանակության կառուցվածքների, հաղորդակցության ուղիների անվտանգ և անխափան շահագործման ապահովումը,
7. սողանքային երևույթներից բնակչության անվտանգության ապահովումը,
8. սողանքային տեղամասերի վերաբերյալ լիարժեք տեղեկատվության հավաքագրումը,
9. տարածքային տվյալների գեոպորտալի ձևավորումը, որպես աշխարհագրական տեղեկատվական համակարգի մաս, տարածքային տվյալների ու կարճաժամկետ և երկարաժամկետ կանխատեսումների հիմքով համայնքների ծրագրային փաստաթղթերի, ռազմավարական այլ ծրագրերի մշակումն ու արդիականացումը, ներդրումային ծրագրերի խթանումը,
10. խնդիրների բացահայտումը մինչնախագծային փուլում և սողանքային աղետի կառավարմանն ուղղված կանխարգելիչ միջոցառումների ընդգրկումը կառուցապատման նախագծային լուծումներում:
11. Սույն ծրագրի թիրախային չափորոշիչներն են.
12. առաջնահերթ միջոցառումների շրջանակներում, մինչնախագծային փուլում.

ա. սողանքային տեղամասերում գտնվող շուրջ 3395 բնակելի տների տեխնիկական վիճակի հետազննությունների իրականացումը՝ ըստ ֆինանսավորման չափաքանակների,

բ. ընտրված տեղամասերի տարածքների ինժեներաերկրաբանական հետազննությունների իրականացումը՝ շենքերի և շինությունների տեխնիկական վիճակի հետազննման գործընթացներին զուգահեռ:

1. միջոցառումների երկրորդ փուլում.

ա. սողանքային աղետի կառավարմանն ուղղված կանխարգելիչ միջոցառումների նախագծային փաստաթղթերի մշակումը,

բ. գործնականում կանխարգելիչ միջոցառումների իրականացումը՝ հաստատված նախագծային լուծումների առկայությամբ:

1. **ՀԱՅԵՑԱԿԱՐԳՈՒՄ ՕԳՏԱԳՈՐԾՎՈՂ ՀԻՄՆԱԿԱՆ ՀԱՍԿԱՑՈՒԹՅՈՒՆՆԵՐԸ**
2. **Սողանք՝**  ծանրության ուժի ազդեցության տակ լեռնային ապարների զանգվածի սահող տեղաշարժ լանջն ի վար, տարբեր պատճառներով առաջացող հավասարակշռւթյան խախտման հետևանքով:
3. **Սողանքային աղետ՝** սողանքի հետևանքով որոշակի տարածքում ստեղծված իրադրություն, որը կարող է հանգեցնել մարդկային զոհերի և նյութական կորուստների, վնաս հասցնել մարդկանց առողջությանը և շրջակա միջավայրին, խախտել մարդկանց կենսագործունեության պայմանները:
4. **Սողանքային աղետի կառավարում՝** մարդկանց կյանքին, առողջությանը, շրջակա միջավայրին, կենսաապահովման օբյեկտներին և ենթակառուցվածքներին սողանքային երևույթներից սպառնացող վտանգի հետազոտման, մշտադիտարկման (մոնիտորինգի), պաշտպանական համալիր միջոցառումների մշակման, իրականացման ու անվտանգության ապահովմանն ուղղված գործողությունների (աշխատանքների) համալիրի կազմակերպում և հետևողական իրականացում՝ ծրագիր-ժամանակացույցի համաձայն:
5. **Սողանքային աղետի կառավարման միջոցառումների համալիր՝** պատասխանատու մարմինների կողմից համակարգվող գործընթացների համախումբ՝ ծրագիր-ժամանակացույց, ուղղված ՀՀ տարածքում սողանքային աղետի կառավարմանը:
6. **Սողանքային աղետի կառավարման համակարգ՝**  պատասխանատու պետական և տարածքային կառավարման, տեղական ինքնակառավարման մարմինների փոխհամաձայնեցված գործողությունների համալիր:

1. **ԱՌԿԱ ԻՐԱՎԻՃԱԿԸ**

1. Հայաստանի Հանրապետության տարածքում լայն զարգացում ունեցող արտածին երկրաբանական երևույթներից առանձնահատուկ տեղ են գրավում գրավիտացիոն պրոցեսները (սողանքներ, քարաթափեր, փլուզումներ), որոնց շարքում իրենց զարգացվածությամբ, տարածվածությամբ ու ազդեցությամբ առավել վտանգավոր են սողանքները: Սողանքների լայն տարածվածությունը պայմանավորված է սեյսմիկ ակտիվությամբ, լանջերի մեծ թեքությամբ, բարդ երկրաձևագիտական (գեոմորֆոլոգիական) պայմաններով, երկրաբանական կառուցվածքով, իսկ դրանց բարձր ակտիվությունը զգալի չափով պայմանավորված է նաև մարդու <անկայուն> կենսագործունեությամբ՝ լանջերի ինտենսիվ կառուցապատմամբ, դրանց վրա գյուղատնտեսական աշխատանքների երբեմն ոչ ճիշտ կատարումով, համատարած ծառահատումներով, հողերի դեգրադացիայի և բուսածածկի խաթարման, ակտիվ լանջահատումների, ճանապարհաշինարարության, անկառավարելի ոռոգման հետևանքով և այլն:
2. Սողանքային աղետից պաշտպանությունը բարդ ինժեներատեխնիկական համալիր խնդիր է, որը պահանջում է մեծածավալ կապիտալ ներդրումներ: Ուստի խնդրի լուծումը ենթադրում է համալիր ու համակարգված մոտեցում, որի հիմքում պետք է դիտարկվի սողանքային երևույթների մշտադիտարկման /մոնիթորինգ/, կանխատեսման և կանխարգելման սկզբունքը:
3. Հանրապետությունում սողանքային երևույթների դեմ պայքարի համակարգված, հետևողական քաղաքականություն երբևէ չի տարվել, հետևաբար չի մշակվել նաև համապատասխան ռազմավարություն:
4. Հայաստանի Հանրապետության տարածքում սողանքային երևույթները հիմնականում առավել տարածում ունեն Տավուշի, Վայոց Ձորի, Սյունիքի, Լոռու, Կոտայքի, Գեղարքունիքի, Արարատի մարզերի համայնքների տարածքներում ու Երևան քաղաքի առանձին հատվածներում: Դրանք ուսումնասիրվել ու գնահատվել են տարբեր կազմակերպությունների կողմից՝ առանձին, միմյանցից անկախ, զանազան մեթոդներով, տարբեր որակավորում ունեցող մասնագետների կողմից: Հանրապետությունում սողանքային երևույթների խորը ուսումնասիրություններ կատարվել են սկսած 1960-ական թվականներից՝ Հայաստանի գիտությունների ակադեմիայի, Հայաստանի Խորհրդային սոցիալիստական հանրապետության մինիստրների խորհրդին կից Երկրաբանական վարչության, Երևանի Պետական համալսարանի երկրաբանական ֆակուլտետի, հետագայում որոշ նախագծահետազոտական ինստիտուտների, մասնավորապես «Հայհողշիննախագիծ» ինստիտուտի կողմից: 1990-ական թվականներին այդ աշխատանքները, հատկապես ինժեներապաշտպան միջոցառումների մշակման նպատակով, կատարվել են նաև «Հայինժնախագիծ» փակ բաժնետիրական ընկերության կողմից: Ելնելով ֆինանսական սուղ պայմաններից` վերջին տարիներին նման աշխատանքներ հանրապետությունում գրեթե չեն իրականացվել:
5. Նախկինում կատարված հետազոտությունների արդյունքում որոշ դեպքերում մշակվել ու իրականացվել են հակասողանքային ինժեներապաշտպան միջոցառումներ: Առանձին դեպքերում հաջողվել է ապահովել սողանքային ակտիվության որոշ նվազեցում, սակայն մշտադիտարկումների /մոնիտորինգի/ բացակայության պատճառով հնարավոր չի եղել տալ իրականացված միջոցառումների արդյունավետության ճշգրիտ գնահատական և կատարել հետագա վիճակի կանխատեսումներ: Միջոցառումները մեծ մասամբ իրականացվել են մասնակիորեն, եղել են լոկալ բնույթի և բնականաբար ոչ անհրաժեշտ արդյունավետությամբ: Որոշ դեպքերում հետազոտությունների արդյունքում միջոցառումներ չեն մշակվել կամ պարզապես չեն իրականացվել ֆինանսական միջոցների բացակայության պատճառով:
6. Սողանքային երևույթների լայն տարածումն ու մեծ ակտիվությունը վնաս են պատճառել հատկապես սահմանամերձ ու բարձրլեռնային բնակավայրերին, արձանագրվել են մեծ վնասներ, կան մարդկային զոհեր, վնասվել և քայքայվել են տրանսպորտային և ինժեներական ենթակառուցվածքներ՝ ճանապարհներ ու երկաթգծեր, դադարել են գործել խմելու ջրի և ոռոգման ցանցեր:
7. Հայաստանի Հանրապետության քաղաքաշինության նախարարության կողմից մշակվել և Հայաստանի Հանրապետության կառավարության 2001 թվականի նոյեմբերի 7-ի N1074 որոշմամբ հաստատվել է «Հայաստանի Հանրապետության տարածքում հակասողանքային առաջնահերթ միջոցառումների ծրագիրը», որի իրականացումը նախատեսված էր 2002-2004 թվականների ընթացքում (համապատասխան ֆինանսավորման ապահովման պայմաններում): Այս ծրագրի նպատակն էր հանրապետությունում սողանքային աղետի կառավարման համակարգի համար անհրաժեշտ հիմքերի ստեղծումը` հետևողական հետազննությունների կատարման, ռեժիմային դիտարկումների (մոնիտորինգի) համակարգի ստեղծման ու զարգացման միջոցով, ինչը հնարավորություն կտար իրականացնել սողանքային երևույթների նկատմամբ մշտական հսկողություն, կատարել սողանքային երևույթների զարգացման կանխատեսումներ, բացահայտել սողանքի առաջացման ու ակտիվացման գլխավոր գործոնները, բարձրացնել հակասողանքային միջոցառումների հիմնավորվածության աստիճանը, իրականացնել գլխավորապես կանխարգելիչ միջոցառումներ, արդյունավետ օգտագործել ներդրվող ֆինանսական միջոցները, ժամանակին ահազանգել սպասվող վտանգի մասին: Սակայն ծրագրի իրականացման համար նախատեսված 1924.0 մլն դրամից հատկացվել է ընդամենը 243,8 մլն դրամ, որից 132,4 մլն դրամը տրամադրվել է վթարային տներից բնակիչների վերաբնակեցմանը, իսկ բուն սողանքային հետազոտություններին` 111,6 մլն դրամ, որով իրականացվել են 19 սողանքային տեղամասերի նախնական ինժեներաերկրաբանական հետազոտություններ` մոնիտորինգային ցանցի ստեղծմամբ և սողանքային գոտիներում գտնվող 32 բնակավայրերի բնակելի տների տեխնիկական վիճակի հետազննություն` առաջնահերթ վերաբնակեցման ենթակա տների հաշվառման նպատակով:
8. Հայաստանի Հանրապետության տարածքում հակասողանքային առաջնահերթ միջոցառումների ծրագրի՝ Հայաստանի Հանրապետության և Ճապոնիայի միջև միջկառավարական պայմանագրի հիման վրա, Ճապոնիայի կառավարության հատկացրած դրամաշնորհով Ճապոնական միջազգային համագործակցության գործակալության կողմից 2004-2006 թվականների ընթացքում իրականացվեց «Հայաստանի Հանրապետությունում սողանքային աղետի կառավարման ուսումնասիրություն» ծրագիրը:
9. Ճապոնական միջազգային համագործակցության գործակալության հետազոտող խմբի կողմից կատարված հետազոտությունների տվյալները չափազանց մտահոգիչ էին: Հանրապետության տարածքում օդալուսանկարների վերծանումով բացահայտվեցին 2504 սողանքային տեղամասեր:
10. Սողանքային տեղամասերի ընդհանուր մակերեսը 1216 քառ. կմ է, ինչը կազմում է հանրապետության ընդհանուր մակերեսի 4,1%-ը:
11. Ըստ առկա տվյալների՝ Հանրապետության 233 համայնքներ գտնվում են սողանքային վտանգավոր տեղամասերում, որտեղ վնասված են հարյուրավոր բնակելի տներ, հաղորդակցության ուղիներ և այլ կենսաապահովման օբյեկտներ:
12. Ավտոմոբիլային ճանապարհների ցանցի 7400 կմ-ից 240-ը (3,2%) վնասված է 280 սողանքով: Երկաթգծերի ցանցի ընդհանուր 870կմ-ից 4,8-ը (0,5%) վնասված է 10 սողանքով և այլն:
13. Ճապոնական միջազգային համագործակցության գործակալության հետազոտող խմբի կողմից 2004 թվականին 145 սողանքային տեղամասերի գույքագրման տվյալներով, սողանքային աղետից հանրապետության սոցիալ-տնտեսական կառույցներին հասցված ուղղակի վնասը կազմում է 19,395 մլրդ. դրամ, իսկ պոտենցիալ վնասը` 23,985 մլրդ. դրամ: Վնասի գնահատումը իրականացվել է քանակական սկզբունքով, այսինքն` դժբախտ պատահարը, հոգեբանական ցնցումը, հուշարձանները և այլն ներառված չեն վնասի գնահատման մեջ: Գնահատումը հիմնված է համայնքների ղեկավարներից և ենթակառուցվածքները վերահսկող կազմակերպություններից ստացված տեղեկությունների վրա, որն արտահայտվում է հետևյալ կերպ.

1) Սողանքների հետևանքով առաջացած առկա և պոտենցիալ վնասները (ըստ 2004-2006թթ տվյալների)

|  |  |  |  |  |
| --- | --- | --- | --- | --- |
|  | Առկա վնաս | | Պոտենցիալ վնաս | |
| Ուղղակի գումարային արժեքը  /մլն դրամ/ | Տարեկան արժեքը /մլն դրամ / | Ուղղակի գումարային արժեքը  /մլն դրամ / | Տարեկան արժեքը /մլն դրամ / |
| Կառույցներ | 3600.0 | 495.0 | 13905.0 | 1080.0 |
| Տրանսպորտ | 8370.0 | 1080.0 | 8595.0 | 1305.0 |
| Ջուր, էլեկտրաէներգիա և հաղորդակցություն | 1935.0 | 90.0 | 1035.0 | 45.0 |
| Գյուղատնտեսություն | 5490.0 | 0.0 | 450.0 | 0.0 |
| Ընդհանուրը | 19395.0 | 1665.0 | 23985.0 | 2430.0 |

2) Սողանքներից վնասված բնակելի ֆոնդը (ըստ 2004-2006թթ տվյալների)

|  |  |  |  |  |  |  |
| --- | --- | --- | --- | --- | --- | --- |
| Ընդհանուր բնակելի ֆ‎ոնդը ՀՀ-ում | Տեղադրված սողանքային տարածքներում | | Սողանքներից առկա վնասված | | Սողանքներից պոտենցիալ վնասվող | |
| մ2 | մ2 | % | մ2 | % | մ2 | % |
| 67241700 | 795100 | 1.2% | 198900 | 0.3% | 540900 | 0.8% |

1. Հետազոտությունների արդյունքների վերլուծությունը ցույց է տալիս, որ Հայաստանի Հանրապետության սողանքավտանգ տարածքներում, հատկապես Հայաստանի Հանրապետության Տավուշի, Սյունիքի, Վայոց Ձորի, Լոռու, Կոտայքի և Գեղարքունիքի մարզերում ստեղծվել է ծանր հետևանքներով հղի վտանգավոր իրավիճակ` կապված սողանքային երևույթների կտրուկ ակտիվացման հետ:
2. Սողանքային տեղամասերում հետազոտությունների ու դրանց հաջորդող միջոցառումների չիրականցման կամ թերի իրականացման արդյունքում հանրապետությունում ստեղծվել է մի իրավիճակ, որի դեպքում կառավարությունը հարկադրված կլինի մի քանի անգամ ավելի շատ ֆինանսական միջոցներ հատկացնել հարյուրավոր վթարային տների բնակիչների վերաբնակեցման միջոցով անվտանգության ապահովման խնդիրների լուծման, ինչպես նաև սողանքային երևույթների հետևանքների վերացման համար: Նման մոտեցումը, պահանջելով մեծ ու անընդհատ աճող ֆինանսական միջոցներ, խնդրի լիարժեք լուծում չի կարող ապահովել, քանի որ ժամանակի ընթացքում արագորեն ավելանում է վնասված ու վթարային տների քանակը, իսկ վերաբնակեցումը կհանգեցնի հատկապես սահմանամերձ և բարձր լեռնային բնակավայրերի ամայացմանն ու աստիճանաբար վերացմանը, բնակչության արտագաղթին, սոցիալ-տնտեսական և մի շարք այլ լուրջ հիմնախնդիրների առաջացմանը: Բնակավայրերի կայուն զարգացման համար անհրաժեշտ է իրականացնել սողանքային ակտիվության նվազեցմանն ուղղված արդյունավետ կանխարգելիչ միջոցառումներ, որոնք հնարավորություն կտան պահպանել տարածքները, խուսափել զանգվածային վերաբնակեցումներից` նպաստելով ֆինանսական միջոցների զգալի խնայողությանը, հատկապես` հարկադրված ծախսերի (վերաբնակեցման, հետևանքների վերացման) մասով:
3. Սողանքային աղետի կառավարման բնագավառում հանրապետությունում առկա են հետևյալ հիմնախնդիրները.
4. սահմանափակ ֆինանսական հնարավորությունները,
5. մասնագիտական և տեխնիկական ռեսուրսով համալրված կազմակերպությունների գրեթե բացակայությունը, կամ գործող կազմակերպությունների սահմանափակ կարողությունները,
6. տեխնոլոգիական արդի համակարգերով հագեցած ծառայությունների մատուցման մշակույթի բացակայությունը,
7. պետական և տարածքային կառավարման, ինչպես նաև տեղական ինքնակառավարման մարմիններին համապատասխան լիազորությունների վերապահման, դրանց հստակ սահմանազատման, պատասխանատուների սահմանման, փոխհամաձայնեցված գործողությունների նվազ մակարդակը, միջոցառումների համալիր ծրագրերի բացակայությունը,
8. սողանքային աղետի կառավարման համար անհրաժեշտ օրենսդրական կարգավորումների և գիտականորեն հիմնավորված ռազմավարական հեռանկարային ծրագրերի բացակայությունը,
9. հանրապետության տարածքի երկրաբանական համալիր ուսումնասիրությունների իրականացման անհրաժեշտության գիտակցման նվազ մակարդակը,
10. ՀՀ համայնքներում (բնակավյրերում) սողանքային աղետի ռիսկերի նվազեցմանն ուղղված (կարճաժամկետ և երկարաժամկետ) միջոցառումների ծրագիր-ժամանակացույցի բացակայությունը,
11. կառուցապատման նախագծերում սողանքային աղետի կառավարմանն առնչվող և զուգահեռաբար դիտարկման ենթակա առանձին կանխարգելիչ միջոցառումների նախատեսման բացակայությունը:
12. Անցյալի փորձից հետևում է շատ կարևոր հանգամանք, այն է` հակասողանքային համալիր միջոցառումները որպես կանոն պետք է իրականացվեն նախագծով սահմանված ժամկետներում: Այս հանգամանքը թելադրում է հետևյալ մոտեցումը. կանոնավոր ֆինանսավորման հնարավորության բացակայության պարագայում նպատակահարմար չէ սկսել ոչ միայն շինարարական, այլև նախագծահետազննական աշխատանքները, քանի որ մեկն անմիջապես հաջորդում է մյուսին և աշխատանքների ժամանակին չկատարումը բերում է նախագծային լուծումների արդիականության կորստի, կապված` սողանքային իրավիճակի անընդհատ փոփոխության հետ: Առանձին դեպքերում ծախսված զգալի միջոցների դիմաց թերի իրականացված միջոցառումները նպաստել են սողանքային երևույթի ակտիվացմանը: Նշվածի ակնառու օրինակներից են ուսումնասիրված և անավարտ թողած այնպիսի օբյեկտներ, ինչպիսիք են՝ Հայաստանի Հանրապետության Տավուշի մարզի Դիլիջան քաղաքը, Աչաջուր գյուղի և Իջևան-Հրազդան երկաթգծի 69-րդ կիլոմետրի տեղամասը, Հայաստանի Հանրապետության Սյունիքի մարզի Կապան քաղաքի Մ. Հարությունյան փողոցին հարող տեղամասը և Արփիկ թաղամասը, Վայոց Ձորի մարզի՝ Չիվա և Մարտիրոս, Լոռու մարզի՝ Օձուն գյուղին հարող և այլ սողանքային տեղամասեր:

**4. ՀԱՅԵՑԱԿԱՐԳԻ ՌԱԶՄԱՎԱՐԱԿԱՆ ՆՊԱՏԱԿՆԵՐԸ**

1. Հայեցակարգի նպատակն է Հայաստանի Հանրապետությունում սողանքային աղետի կառավարման համակարգի ստեղծումը և սողանքային աղետի կառավարման բնագավառում պետական քաղաքականության վարումը: Հանրապետությունում սողանքային աղետի հետ կապված հիմնախնդրի կարգավորումն ունի ռազմավարական նշանակություն, պահանջում է կառավարության միջամտություն և վերահսկողություն` ապահովելու համար հանրապետության սողանքավտանգ տարածքներում գտնվող բնակավայրերի կայուն զարգացումը, ենթակառուցվածքների և կենսապահովման օբյեկտների անխափան և անվտանգ շահագործումը:
2. Սողանքային երևույթներն իրենց տարածվածությամբ, զարգացման ակտիվությամբ և ինտենսիվությամբ մարդկանց կյանքին ու առողջությանը, ինչպես նաև հանրապետության ենթակառուցվածքներին և այլ կենսապահովման օբյեկտներին սպառնացող վտանգի չափերով այն լրջագույն գործոնների շարքին են դասվում, որոնք արգելք են հանդիսանում պետության կայուն զարգացման, հետևաբար և անվտանգության ապահովման համար: Այս առումով սողանքային հիմնախնդիրը հանրապետության համար կրում է ռազմավարական բնույթ: Դրա համար անհրաժեշտ է, որ հանրապետությունում սողանքային աղետի կառավարման համակարգը հիմնվի հետևյալ ռազմավարական ուղղությունների վրա.
3. սողանքային աղետի կառավարման խնդրի ընգրկմամբ պետական զարգացման հիմնական (այդ թվում ընթացիկ միջոցառումների) ծրագրերի մշակում,
4. ծրագրերի հետևողական իրագործում,
5. մշտական հսկողություն/մոնիթորինգ,
6. անխափան ֆինանսական ապահովում,
7. ընթացիկ միջոցառումների շրջանակներում համալիր հետազննությունների, մշտական մոնիթորինգի տվյալների հիման վրա կանխարգելիչ գործողությունների իրականացում,
8. տարածական տվյալների ձեռքբերում, որպես թեմատիկ շերտ ազգային գեոպորտալում արտացոլելու նպատակով:
9. Հիմնախնդրի լուծումը պետք է դիտարկվի երկու հիմնական մակարդակներով`
10. տարածաշրջանային (ռեգիոնալ) հետազոտություններ` խնդրի բացահայտման, նախնական հետազոտման հիման վրա (տիեզերական և օդալուսանկարների վերծանում, դաշտային ակնադիտական դիտարկումներ, ինժեներաերկրաբանական հանույթ և այլն) հետագա մանրակրկիտ հետազոտությունների ու պաշտպանական միջոցառումների համար անհրաժեշտ նախադրյալների և հիմնավոր առաջարկությունների նախապատրաստման նպատակով.
11. առանձին սողանքային տեղամասերի մանրակրկիտ հետազոտում, միջոցառումների մշակում, իրականացում, ինժեներապաշտպան կառույցների նախատեսում (կառուցում, վերակառուցում), շահագործում և պահպանում:
12. Միջոցառումների համալիրում շահագրգիռ պետական և տարածքային կառավարման, ինչպես նաև տեղական ինքնակառավարման մարմինները մասնակցում են իրենց վերապահված լիազորությունների շրջանակներում՝ փոխհամաձայնեցված գործողությունների իրականացման միջոցով:
13. Սողանքային աղետի դեմ պայքարում համակարգված մոտեցման համար պետական և տարածքային կառավարման, ինչպես նաև տեղական ինքնակառավարման մարմինների գործողությունները տարանջատելու նպատակով սողանքային տեղամասերը, ըստ իրենց ազդեցության ոլորտների, անհրաժեշտ է դասակարգել հետևյալ նշանակությունների`
14. հանրապետական նշանակության` հանրապետության կենսագործունեությունն ապահովող, ռազմավարական և հանրապետական նշանակության սոցիալ-տնտեսական օբյեկտներին և հաղորդակցուղիներին վնասող և սպառնացող սողանքներ,
15. մարզային նշանակության` մարզային նշանակության օբյեկտներին վնասող և սպառնացող սողանքներ: Այս խմբի մեջ մտնում են նաև երկու և ավելի համայնքների տարածքներին սպառնացող սողանքները,
16. համայնքային նշանակության` համայնքի տարածքին, օբյեկտներին և հաղորդակցուղիներին վնասող և սպառնացող սողանքներ:
17. Սողանքային տեղամասերի նման դասակարգումը հնարավորություն կտա վերահսկել բնագավառը, համակարգել գործողությունները և արդյունավետ լուծել խնդիրները:

**5. ՍՈՂԱՆՔԱՅԻՆ ԱՂԵՏԻ ԿԱՌԱՎԱՐՄԱՆ ՀԱՄԱԿԱՐԳԸ**

1. Սողանքային աղետի կառավարման գործընթացը պահանջում է մասնագիտացված և խնդիրների բարդությանը համահունչ կառավարման համակարգ, որի ստեղծումն ու զարգացումը հանրապետությունում առաջնահերթ խնդիր է:
2. Սողանքային աղետի կառավարման համակարգն ընդգրկում է պետական և տարածքային կառավարման և տեղական ինքնակառավարման գրեթե բոլոր մարմինները, որոնց փոխգործակցությունը սողանքային աղետի դեմ պայքարի ոլորտում խիստ կարևոր է միասնական քաղաքականության իրականացման առումով:
3. Սողանքային աղետի կառավարման բնագավառում միասնական ռազմավարության իրագործման հիմնական գործիքակազմը.
4. օրենսդրական կարգավորումներն են,
5. շահագրգիռ պետական և տարածքային կառավարման, ինչպես նաև տարածքային ինքնակառավարման մարմիններն են,
6. հասարակությունն է,
7. ռազմավարական ծրագրերն են (դրանց հիմքում դիտարկվող՝ մասնագիտական հետազննությունների եզրակացությունները, նախագծային փաստաթղթերը, շինարարական աշխատանքները, ֆինանսավորման միջոցները, իրատեսական ժամկետները),
8. ռազմավարական ծրագրերի իրագործման պատասխանատուներն ու կատարողներն են:

1. Սողանքային աղետի կառավարման ոլորտի լիազորված մարմինը **ՀՀ ներքին գործերի նախարարությունը.**
2. կազմակերպում և համակարգում է սողանքային աղետի դեմ պայքարի բնագավառում համապատասխան ոլորտների պետական և տարածքային կառավարման ու տեղական ինքնակառավարման մարմինների համատեղ գործունեությունը (սողանքային օբյեկտների բացահայտման/հաշվառման, դասակարգման և կանխարգելիչ միջոցառումների իրականացման կազմակերպման, հսկողության, մոնիթորինգի),
3. ստեղծում և պարբերաբար արդիականացնում է հանրապետության տարածքի սողանքային աղետների առաջացման և զարգացման տեղեկատվական բազան, տրամադրում է տեղեկատվություն և խորհրդատվություն,
4. համակարգում և ամփոփում է սողանքային աղետի դեմ պայքարի բնագավառում համապատասխան ոլորտների պետական կառավարման ու տեղական ինքնակառավարման մարմիններից ստացված մոնիտորինգի արդյունքները և մշտական հսկողություն է իրականացնում սողանքային երևույթների զարգացումների նկատմամբ,
5. ամփոփում է ոլորտային բյուջետային ֆինանսավորման միջնաժամկետ ծախսային ծրագրերը և ներկայացնում Հայաստանի Հանրապետության ֆինանսների նախարարություն,
6. անհրաժեշտ տվյալների բազայի առկայության դեպքում ոլորտային ծրագրերի ամփոփման հիման վրա մշակում է սողանքային աղետի դեմ պայքարի նպատակային համալիր ծրագրի նախագիծ և ներկայացնում Հայաստանի Հանրապետության կառավարության հաստատմանը,
7. կազմակերպում և համակարգում է սողանքային աղետի դեմ պայքարի բնագավառը կարգավորող օրենսդրական ակտերի մշակման գործընթացը:
8. Սողանքային աղետի կառավարման ոլորտի պատասխանատու (շահագրգիռ) մարմինները.
9. **Հայաստանի Հանրապետության տարածքային կառավարման և ենթակառուցվածքների նախարարությունը**`

ա. առաջարկություններ է ներկայացնում գծային ենթակառուցվածքների՝ ընդհանուր օգտագործման ավտոմոբիլային ճանապարհների, երկաթգծի ու կապի օբյեկտներին, ինժեներական հաղորդակցուղիներին վտանգ սպառնացող սողանքների առկայության և դրանց կանխարգելմանն ուղղված միջոցների ձեռնարկման հրատապ խնդիրների լուծման վերաբերյալ,

բ. մասնակցում է ընդհանուր գծային ենթակառուցվածքների օբյեկտներին վտանգ սպառնացող սողանքների մոնիթորինգին,

գ. տարածքային կառավարման մարմինների հետ համատեղ իրականացնում է գծային ենթակառուցվածքներին սպառնացող սողանքային տեղամասերի գույքագրման աշխատանքները և պարբերաբար արդիականացնում դրանց ակտիվացումների մասին տեղեկատվական բազան, հաշվի առնելով ակտիվացումների դինամիկան դասակարգում է վտանգավոր տեղամասերն ըստ ռիսկայնության աստիճանի և կազմում կանխարգելիչ միջոցառումների ծրագիր-ժամանակացույց,

դ. տարածքային կառավարման և տեղական ինքնակառավարման մարմինների մասնակցությամբ ապահովում է (ելնելով սողանքավտանգ տարածքի ըստ նշանակության դասակարգումից) բնակավայրերի կառուցապատված տարածքներում բնակելի, հասարակական, արտադրական շենքերին ու շինություններին վտանգ սպառնացող սողանքների գույքագրումը, մոնիթորինգը, տեղեկատվական բազայի մշակումը, վտանգավոր տեղամասերի մասնագիտական ուսումնասիրությունները, կանխարգելիչ միջոցառումների նախագծային փաստաթղթերի ձեռքբերման աշխատանքների կազմակերպումը, իսկ անհրաժեշտության դեպքում նաև առաջնահերթ կանխարգելիչ միջոցառումների իրականացման ընթացքի վերահսկողության գործընթացին մասնակցությունը,

ե. ապահովում է գույքագրման, մոնիթորինգի, մասնագիտական ուսումնասիրությունների, նախագծային փաստաթղթերի վերաբերյալ տեղեկատվության տրամադրումը շահագրգիռ պետական և տարածքային կառավարման, տեղական ինքնակառավարման մարմիններ,

զ. համակարգում է տարածքային կառավարման և տեղական ինքնակառավարման մարմինների գործունեությունը սողանքային աղետների կառավարման բնագավառում,

է. ջրային օբյեկտներին վտանգ սպառնացող սողանքների տեղամասերի և դրանց ակտիվացումների մասին տեղեկատվություն է ներկայացնում Հայաստանի Հանրապետության ներքին գործերի նախարարություն,

թ. մասնակցում է տարածական տվյալների ձեռքբերման գործընթացին, օժանդակում է ազգային գեոպորտալում համապատասխան թեմատիկ շերտի ստեղծման աշխատանքներին,

ժ. տեղեկատվություն է ներկայացնում սողանքային աղետի կառավարման ոլորտի պետական լիազորված մարմնին էներգետիկ օբյեկտներին վտանգ սպառնացող սողանքների վերաբերյալ:

1. **Հայաստանի Հանրապետության քաղաքաշինության կոմիտեն**`

ա. ապահովում է սողանքային աղետի դեմ պայքարի բնագավառը կարգավորող օրենսդրական ակտերի հիմքում դիտարկվող նորմատիվատեխնիկական փաստաթղթերի և իրավական այլ ակտերի մշակման աշխատանքները,

բ. առաջարկություններ է ներկայացնում սողանքային աղետի կառավարման հեռանկարային ծրագրերի մշակման շրջանակներում՝ դրանց խոշորացված ծախսերի հաշվարկման և իրագործման (ֆինանսավորման) շարունակականության ապահովման վերաբերյալ,

գ. մասնագիտական խորհրդատվություն է ներկայացնում գործող օրենսդրական կարգավորումների արդիականացման և համալրման, տեխնիկական առաջադրանքների կազմման վերաբերյալ,

գ. տարածքային կառավարման և տեղական ինքնակառավարման մարմիններից ստացված տեղեկատվության համաձայն առաջարկություններ է ներկայացնում սողանքային աղետի կառավարման կանխարգելիչ միջոցառումների ծրագիր-ժամանակացույցում անհրաժեշտ լրացումներ և փոփոխություններ կատարելու վերաբերյալ:

1. **Հայաստանի Հանրապետության էկոնոմիկայի նախարարությունը**`

ա. տրամադրում է տեղեկատվություն սողանքային աղետի կառավարման ոլորտի պետական լիազորված մարմնին գետերին և սելավատարներին վտանգ սպառնացող սողանքների վերաբերյալ.

բ. գույքագրում է գյուղատնտեսական օբյեկտներին սպառնացող սողանքային տեղամասերը և պարբերաբար թարմացնում դրանց ակտիվացումների մասին տեղեկատվական բազան.

գ. իրականացնում է առավել վտանգավոր տեղամասերի մասնագիտական ուսումնասիրություններ, կազմում կանխարգելիչ միջոցառումների նախագծային փաստաթղթերի փաթեթ, իսկ անհրաժեշտության դեպքում` սահմանված կարգով իրականացնում առաջնահերթ կանխարգելիչ միջոցառումներ, այն է` պարբերաբար մաքրում է գետերի և սելավատարների հուներն ու ամրացնում դրանց ափերը,

դ. մասնակցում է տարածական տվյալների ձեռքբերման գործընթացին, համակարգում է տարածական տվյալների ստանդարտների՝ այդ թվում ստանդարտացման ուղեցույցների մշակման աշխատանքները:

1. **Հայաստանի Հանրապետության շրջակա միջավայրի նախարարությունը`**

ա. տրամադրում է տեղեկատվություն սողանքային աղետի կառավարման ոլորտի պետական լիազորված մարմնին բնության հատուկ պահպանվող տարածքներում (ազգային պարկեր, բնության հուշարձաններ, պետական արգելավայրեր, պետական արգելոցներ) առկա սողանքային երևույթների վերաբերյալ,

բ. սողանքային աղետի կառավարման ոլորտի պետական լիազորված մարմնի հետ համատեղ գույքագրում է բնապահպանական օբյեկտներին (որպես հնարավոր բնապահպանական աղետների աղբյուր՝ ջրեր, հողեր, ընդերք, լանդշաֆտ, կենդանական ու բուսական աշխարհ, ներառյալ անտառ, բնության հատուկ պահպանվող տարածքներ կամ բնապահպանական հողեր, բնակավայրերի կանաչ գոտիներ, կառույցներ, բնական օբյեկտներ, պատմության և մշակույթի հուշարձաններ) վտանգ սպառնացող սողանքների տեղամասերը և պարբերաբար թարմացնում դրանց ակտիվացումների մասին տեղեկատվական բազան, հաշվի առնելով ակտիվացումների դինամիկան դասակարգում է վտանգավոր տեղամասերն ըստ ռիսկայնության աստիճանի և կազմում կանխարգելիչ միջոցառումների ծրագիր-ժամանակացույց,

գ. տեղեկատվություն է ներկայացնում սողանքային աղետի կառավարման ոլորտի պետական լիազորված մարմնին հանքավայրերին վտանգ սպառնացող սողանքների վերաբերյալ,

դ. իրականացնում է առավել վտանգավոր տեղամասերի մասնագիտական ուսումնասիրություններ, կազմում կանխարգելիչ միջոցառումների նախագծային փաստաթղթեր, իսկ անհրաժեշտության դեպքում` նաև գործնականում իրականացնում դրանք:

1. **Հայաստանի Հանրապետության կրթության, գիտության, մշակույթի և սպորտի նախարարությունը`**

ա. իրականացնում է բնակավայրերի կառուցապատված տարածքներից դուրս գտնվող պատմության և մշակույթի հուշարձան հանդիսացող շենքերին և շինություններին վտանգ սպառնացող սողանքների մոնիթորինգ.

բ. գույքագրում է պատմության և մշակույթի հուշարձան հանդիսացող շենքերին և շինություններին վտանգ սպառնացող սողանքների տեղամասերը և պարբերաբար թարմացնում դրանց ակտիվացումների մասին տեղեկատվական բազան:

1. **ՀՀ բարձր տեխնոլոգիական արդյունաբերության նախարարությունը`**

ա. առաջարկություններ է ներկայացնում սողանքային աղետի կառավարման ոլորտի պետական կառավարման լիազորված մարմին գծային ենթակառուցվածքների՝ կապի օբյեկտներին վտանգ սպառնացող սողանքների առկայության և դրանց կանխարգելմանն ուղղված միջոցների ձեռնարկման հրատապ խնդիրների լուծման վերաբերյալ,

բ. գույքագրում է կապի համակարգի շենքերին և շինություններին վտանգ սպառնացող սողանքների տեղամասերը և պարբերաբար թարմացնում դրանց ակտիվացումների մասին տեղեկատվական բազան:

1. **ՀՀ կադաստրի կոմիտեն՝**

ա. կազմակերպում և համակարգում է տարածական տվյալների ձեռքբերման գործընթացը, ազգային գեոպորտալում համապատասխան թեմատիկ շերտի ստեղծման աշխատանքները, ապահովում է տարածական տվյալների ստանդարտների՝ այդ թվում ստանդարտացման ուղեցույցների մշակման աշխատանքների ձեռքբերման գործընթացը,

բ. ազգային գեոպորտալում համապատասխան թեմատիկ շերտի ստեղծման, ինչպես նաև ստանդարտների մշակման նպատակով համագործակցում է ՀՀ տարածքային կառավարման և ենթակառուցվածքների, ՀՀ էկոնոմիկայի նախարարությունների հետ,

գ. սույն կետի ա. և բ. ենթակետերով նախատեսված աշխատանքների համատեղ կատարման վերաբերյալ կիսամյակային հաշվետվություններ է ներկայացնում սողանքային աղետի կառավարման ոլորտի պետական կառավարման լիազորված մարմին:

37. Սույն հայեցակարգով սահմանված լիազորված և պատասխանատու (շահագրգիռ) մարմինները`

1) իրենց լիազորությունների շրջանակներում տարածքային կառավարման և տեղական ինքնակառավարման (այդ թվում Երևանի քաղաքապետարանի) մարմինների ղեկավարների կողմից ներկայացված ծրագրային առաջարկությունների հիման վրա մշակում և պարբերաբար լրամշակում են սողանքային աղետի կառավարման վերաբերյալ առաջարկությունների փաթեթներն ու միջոցառումների ծրագիր-ժամանակացույցերը, ներկայացնում Հայաստանի Հանրապետության ներքին գործերի նախարարություն` ծրագիր-ժամանակացույցի ամփոփ տարբերակը (ըստ պատասխանատուների, կատարողների, ժամկետների, ֆինանսավորման չափի) կազմելու և Հայաստանի Հանրապետության կառավարություն ներկայացնելու համար,

2) կազմակերպում և համակարգում են համապատասխան ոլորտի օբյեկտներին սպառնացող սողանքների տեղամասերի հետազննության և կանխարգելիչ միջոցառումների ծրագրերի իրականացման աշխատանքները.

3) ցուցաբերում են մասնագիտական, մեթոդական և խորհրդատվական օժանդակություն ՀՀ մարզպետարաններին և ՀՀ համայնքներին (այդ թվում Երևանի քաղաքապետարանին).

4) կազմակերպում են ոլորտում անհրաժեշտ իրավական ակտերի մշակման, արդիականացման և ծրագրերի հսկողության գործընթացը։

38. **ՀՀ տարածքային կառավարման մարմինները (մարզպետարանները)`**

1) ՀՀ տարածքային կառավարման և ենթակառուցվածքների նախարարություն են ներկայացնում սողանքային աղետի, դրա հետ կապված արտակարգ իրավիճակի կամ վտանգի մասին տեղեկատվություն՝ հիմք ընդունելով համայնքի ղեկավարի կողմից ներկայացված տվյալները,

2) կազմակերպում են անվտանգության ապահովմանն ուղղված առաջնահերթ միջոցառումներ,

3) մշակում են մարզում անհրաժեշտ հետազննությունների ու միջոցառումների ծրագիր-ժամանակացույցի նախագիծ և ներկայացնում քննարկման ՀՀ տարածքային կառավարման և ենթակառուցվածքների նախարարություն,

4) կազմակերպում և վերահսկում են պետական ծրագրերով նախատեսված և ֆինանսավորվող (մասնակի կամ ամբողջությամբ) աշխատանքների (հետազննությունների, նախագծային և շինարարական աշխատանքների) ձեռքբերման գործընթացը,

5) պարբերաբար ՀՀ տարածքային կառավարման և ենթակառուցվածքների նախարարություն են ներկայացնում հաշվետվություններ կատարվող աշխատանքների ընթացքի և դրանց արդյունքների մասին,

6) միջոցներ են ձեռնարկում սողանքների կանխարգելման համար ֆինանսավորման այլ աղբյուրների ներգրավման ուղղությամբ,

7) մասնակցում են տարածական տվյալների ձեռքբերման գործընթացին ։

39. **ՀՀ տեղական ինքնակառավարման մարմինները`**

1) մարզպետարան են ներկայացնում տեղեկատվություն սողանքային աղետի, դրա հետ կապված արտակարգ իրավիճակի կամ վտանգի մասին.

2) իրականացնում են բնակչության անվտանգության ապահովմանն ուղղված առաջնահերթ միջոցառումները.

3) համայնքային բյուջեի միջոցների տրամադրմամբ մասնակցում և իրականացնում են ՀՀ տարածքային կառավարման մարմինների կողմից կազմակերպվող/համակարգվող պետական ծրագրերով հաստատված միջոցառումների իրականացման գործընթացը.

4) սողանքային աղետի դեմ պայքարի աշխատանքների (միջոցառումների) իրականացման և դրանց արդյունքների մասին պարբերաբար իրազեկում և հաշվետվություն են ներկայացնում տարածքային կառավարման մարմիններ, Երևանի քաղաքապետարանը` տարածքային կառավարման ոլորտի լիազորված մարմին.

5) միջոցներ են ձեռնարկում սողանքի դեմ պայքարի միջոցառումների իրականացման համար բացի համայնքային միջոցները նաև ֆինանսավորման այլ աղբյուրների ներգրավման ուղղությամբ.

6) իրականացնում են սողանքի արդյունքում շրջանառությունից դուրս մնացած հողատարածքների հաշվառում և դրանց վերականգնման անհնարինության դեպքում, որպես չօգտագործվող հողեր, ապահովում դրանց փոխադրումը պահուստային ֆոնդի հողերի՝ համաձայն ՀՀ հողային օրենսգրքի,

7) մասնակցում են տարածական տվյալների ձեռքբերման գործընթացին, օժանդակում են ազգային գեոպորտալում համապատասխան թեմատիկ շերտի ստեղծման աշխատանքներին,

8) մասնակցում են տարածական տվյալների ձեռքբերման գործընթացին ։

40. Հայաստանի Հանրապետության տարածքում բարձր և բարձրագույն նշանակության օբյեկտների շենքերի և շինությունների, այդ թվում գծային ենթակառուցվածքների՝ երկաթգծի, միջպետական, հանրապետական և տեղական նշանակության ավտոմոբիլային ճանապարհների, գազամատակարարման, ջրամատակարարման, էլեկտրամատակարարման, կապի համակարգերի նախագծային փաստաթղթերը պետք է նախատեսեն վտանգ սպառնացող սողանքային տեղամասերում անհրաժեշտ ուսումնասիրություններ, հակասողանքային միջոցառումներ կազմակերպելու և իրականացնելու մասին պարտավորություններ կառուցման (վերակառուցման) և դրանց շահագործման փուլերում:

**6. ՕՐԵՆՍԴՐՈՒԹՅՈՒՆ**

41. Բնագավառի օրենսդրական կատարելագործումը նպատակաուղղված կլինի գործող իրավական ակտերում համապատասխան փոփոխությունների և լրացումների կատարմանը և սողանքային աղետի կառավարման բնագավառում առնվազն հնգամյա միջոցառումների ծրագիր-ժամանակացույցի մշակմանը, նոր իրավական ակտերի ընդունմանը, որտեղ պետք է արտացոլված լինեն`

1) հիմնական միջոցառումների իրագործման հնգամյա ժամանակացույցը՝ ըստ ՀՀ համայնքների, պատասխանատուների և կատարողների

բնագավառի վերաբերյալ պետական ու տարածքային կառավարման, ինչպես նաև տեղական ինքնակառավարման մարմինների իրավասությունների հստակեցումը՝ ըստ լիազորող նորմերի.

2) սողանքային տարածքների բնակիչների իրավունքների և պարտականությունների սահմանումը.

3) սողանքային աղետի կառավարման մեխանիզմների հստակեցումը և կարգավորումը.

4) սողանքային տարածքների իրավական կարգավիճակի և բնակչության փոխհատուցումների ու արտոնությունների համակարգի ներդրման մեխանիզմների սահմանումը:

**7. ԲՆԱԿՉՈՒԹՅԱՆ ԻՐԱԶԵԿՈՒՄ**

42. Հայաստանում սողանքային աղետի դեմ պայքարի միջոցառումների արդյունավետությունը առաջնահերթ պայմանավորված է հանրապետության տարածքում սողանքային աղետի դրսևորման հիմնական ձևերի, դրանց խթանող բնական, տնտեսական և սոցիալական պատճառների, ինչպես նաև համապատասխան օրենսդրության մասին բնակչության իրազեկմամբ: Դրանով կապահովվի բնակչության կողմից սողանքային աղետի հետևանքների ընկալումը, ինչը թույլ կտա նրանց ներգրավել հիմնախնդրի լուծման աշխատանքներին և ինքնուրույն ընդունել որոշումներ:

43. Սողանքային աղետի դեմ պայքարի վերաբերյալ բնակչությանը պետք է տրամադրվի հետևյալ տեղեկատվությունը`

1) համապատասխան պետական և տարածքային կառավարման, տեղական ինքնակառավարման մարմինների գործառույթների և դրանց իրականացման վերաբերյալ.

2) նախատեսվող կամ իրականացվող ծրագրերի վերաբերյալ.

3) սողանքային աղետներից սպասվող արտակարգ իրավիճակների վերաբերյալ.

4) օրենսդրության և միջազգային պայմանագրերի և ծրագրերի վերաբերյալ:

44. Սողանքային աղետի դեմ պայքարի տեղեկատվության տրամադրման միջոցներն են`

1) մարզերում, համայնքներում սեմինարների և հանդիպումների կազմակերպումը.

2) տեղեկատվական նյութերի հրապարակումը.

3) կապը և զանգվածային լրատվությունը:

**8. ՖԻՆԱՆՍԱԿԱՆ ԱՊԱՀՈՎՈՒՄ**

45. Սողանքային աղետի կառավարման ֆինանսական ապահովման աղբյուրներ են հանդիսանում`

1) Հայաստանի Հանրապետության պետական բյուջեն,

2) համայնքային բյուջեները` օրենքով համայնքին վերապահված կամավոր լիազորությունների շրջանակներում,

3) հիմնադրամները,

4) դոնոր երկրների ու միջազգային կազմակերպությունների կողմից տրամադրվող վարկերը, դրամաշնորհներն ու երկարաժամկետ ներդրումները.

5) օրենսդրությամբ չարգելված այլ աղբյուրներ:

46. Հայաստանի Հանրապետության պետական բյուջեից ֆինանսավորումը իրականացվում է Հայաստանի Հանրապետության օրենսդրությամբ սահմանված կարգով:

**9. ՀԱՅԵՑԱԿԱՐԳԻՑ ԲԽՈՂ ՄԻՋՈՑԱՌՈՒՄՆԵՐԻ ԻՐԱԿԱՆԱՑՄԱՆ ՀԱՋՈՐԴԱԿԱՆՈՒԹՅՈՒՆԸ**

 47. Հայեցակարգից բխող սկզբունքային հիմնախնդիրների լուծումը նախատեսվում է երկու փուլով.

1) առաջին փուլում` առավել ռիսկային սողանքային տեղամասերում պետք է կազմակերպվեն և իրականացվեն ինժեներական հետազննություններ և ռեժիմային դիտարկումներ, որոնց արդյունքները հիմք կհանդիսանան հակասողանքային միջոցառումների ծրագրերի մշակման համար,

2) երկրորդ փուլում` կիրականացվեն համալիր ծրագրով նախատեսվող նախագծային և շինարարական աշխատանքները:

48. Նախատեսված միջոցառումները կարող են իրականացվել համաֆինանսավորման սկզբունքով, իսկ մի շարք դեպքերում նաև սուբվենցիոն ծրագրերի շրջանակներում: